Ons toekoms lê in die hande van ons jong mense - Natural Learning Academy
Ons toekoms lê in die hande van ons jong mense. In ons leeftyd gaan die leerders wat nou by ons in die skool is, verantwoordelik word vir ons, vir ons lewenskwaliteit, vir die voortbestaan van ons planeet, vir ons voortbestaan.
Dit is dus in ons almal se beste belang as die huidige skoolgaande geslag gelukkige, verantwoordelike, gebalansseerde volwassenes word, wat ons belange met insig kan hanteer.
Daarom is slegs die oordra van boekkennis met akademie as die enigste doel nie voldoende om leerders voor te berei vir die lewe na skool nie. Insidente, bevestig en onbevestig, van korrupsie, seksuele teistering , ongevoeligheid, en geweld waarby leerders, en vorige leerders van vooraanstaande skole betrokke is, is voortdurend in die media. Persoonlik moes ek ook al van my oudleerders, huidige leerders en vriende se kinders bystaan, wat deur die ongevoeligheid van ander jong mense benadeel is.
Om jong mense te help ontwikkel in morele, produktiewe volwassennes, verg veel, veel meer as slegs kennis oordra in die klaskamer situasie. ‘n Jong mens met ‘n NSC sertifikaat sonder dryfkrag, deernis vir ander mense en goeie morele waardes, is nie iemand op wie ons ouer geslag kan reken nie.
So ‘n persoon kan ook nie werklik gelukkig wees nie. Om gelukkig te wees is dit nodig om produktief te wees, en iewers ‘n bydrae te maak.
Ons verwag dus veel meer van ons onderwysers as klasgee. Ons personeel is betrokke by die algehele welstand van elke leerder. (Riglyne, beleide en verdere opleiding wat dit moontlik maak, word in ‘n volgende blog bespreek.) Dit vereis ekstra ure, vindingryke lesbeplanning, uitstappies. Wedersydse vertroue en soveel meer.
Ongelukkig vereis die instandhouding van ons ontspanne, uitstekende leeratmosfeer ook intervensies. En soms ongewilde intervensies en optredes. Soos in ons gedragskode gestel word, weet, aanvaar en glo ons, dat dwelms slegs’n negatiewe bydrae tot die ontwikkelingspotensiaal van jong mense kan maak. Enige misbruik van “mind altering” substanse, strem, stop of misvorm die ontwikkelingsproses, waaraan ons span so hard werk. Die toepassing van ‘n beleid om ‘n substansvrye skool omgewing te behou, lei ook soms tot ontevredenheid. Alhoewel elke individuele geval met deernis hulp ontvang, en meestal positief reageer, gebeur dit wel dat ons soms ter wille van ons groter, ontspanne opvoedkundige omgewing leerders moet vra om die skool te verlaat. Alhoewel dit my persoonlik altyd baie hartseer laat, weet ek dat ‘n NSC kwalifikasie in die hande van ‘n onbevoegde persoon meer skade as goed kan doen. (Ook hierdie aspek sal in ‘n volgende pos bespreek word.)
Ten slotte is ek geweldig trots op ons leerders, ons leeromgewing en die etiek van beide ons leerders en personeel.